Onderwyser en drie ander vas oor poging tot moord, brandstigtingArgieffoto Die polisie in Mpumalanga stel ondersoek in nadat geweld uitgebreek het tydens ŉ gemeenskapsvergadering in Barberton waar mense beseer en huise en motors beskadig is. Vier verdagtes tussen 19 en 31 is in hegtenis geneem. Een van die verdagtes is ŉ 31-jarige onderwyser van ŉ plaaslike hoërskool in Barberton, het brig. Leonard Hlathi, woordvoerder van die polisie, gesê. “Die polisie het geen steen onaangeraak gelaat nie ná die onderonsie wat plaasgevind het toe ŉ groep mans Dinsdag 15 Maart, by ŉ vreedsame wyksvergadering opgedaag het en dit ontwrig het,” het Hlathi verduidelik. “Vyf huise is ná die beweerde ontwrigting beskadig en vyf motors en ŉ huis is aan die brand gesteek. Twee persone is geskiet en gewond en een is met ŉ onbekende voorwerp aangeval.” Die verdagtes is ŉ onderwyser by ŉ plaaslike hoërskool Mbuso Mamba (31), Andile Mdluli (23), Vusi Zwane (31) en Clifford Nkosi (19). Die mans het Vrydag in die Barberton-landdroshof verskyn op aanklag van poging tot moord en brandstigting. “Hulle is vrygelaat op borgtog van R500 elk en die saak is uitgestel.”